SENTENZA TAT-TRIBUNAL GĦAS-SERVIZZ PUBBLIKU
TAL-UNJONI EWROPEA
(It-Tieni Awla)
8 ta’ Diċembru 2014
Kawża F‑4/13
Michael Cwik
vs
Il-Kummissjoni Ewropea
“Servizz pubbliku – Uffiċjali – Evalwazzjoni – Rapport ta’ evalwazzjoni – Proċedura ta’ evalwazzjoni 1995/1997 – Eżekuzzjoni ta’ sentenza tal-Qorti tal-Prim’Istanza – Talba għall-annullament tar-rapport ta’ evalwazzjoni – Assenza ta’ riferiment lill-Kumitat Konġunt tal-Evalwazzjonijiet – Dewmien li seħħ fir-redazzjoni tar-rapport ta’ evalwazzjoni– Rikors għad-danni”
Suġġett:      Rikors, imressaq skont l-Artikolu 270 TFUE, applikabbli għat-Trattat KEFA bis-saħħa tal-Artikolu 106a tiegħu, li bih M. Cwik jitlob, minn naħa, l-annullament tad-deċiżjoni tal-Kummissjoni Ewropea, tat-12 ta’ Marzu, dwar ir-redazzjoni definittiva tar-rapport ta’ evalwazzjoni għall-perijodu li jmur mill-1 ta’ Lulju 1995 sat-30 ta’ Ġunju 1997 b’eżekuzzjoni tas-sentenza Cwik vs Il‑Kummissjoni (T-155/03, iktar ’il quddiem is-“sentenza Cwik”) u, sa fejn huwa neċessarju, tad-deċiżjoni tal-4 ta’ Ottubru 2012 dwar ċaħda tal-ilment tiegħu indirizzat kontra d-deċiżjoni tat-12 ta’ Marzu 2012 u, min-naħa l-oħra, il-kundanna tal-Kummissjoni għall-ħlas ta’ kumpens għad-danni morali u materjali li huwa jqis li sofra.
Deċiżjoni:      Id-deċiżjoni tal-Kummissjoni Ewropea tat-12 ta’ Marzu 2012 li tirrigwarda r-redazzjoni definittiva tar-rapport il-ġdid ta’ evalwazzjoni ta’ M. Cwik għall-proċedura ta’ evalwazzjoni 1995/1997 hija annullata. Il-Kummissjoni Ewropea hija kkundannata tħallas lil M. Cwik is-somma ta’ EUR 15 000 bħala kumpens għad-dannu morali subit. Il-kumplament tar-rikors huwa miċħud. Il-Kummissjoni Ewropea għandha tbati l-ispejjeż tagħha u hija kkundannata tbati l-ispejjeż sostnuti minn M. Cwik.
Sommarju
1.      Rikorsi tal-uffiċjali – Interess ġuridiku – Rikors għall-annullament ta’ rapport ta’ evalwazzjoni – Rikors ippreżentat wara l-irtirar tal-uffiċjal – Ammissibbiltà suġġetta għall-eżistenza ta’ ċirkustanza partikolari – Rikors intiż li jikkontesta l-eżekuzzjoni tardiva ta’ sentenza tal-qorti tal-Unjoni li annullat ir-rapport ta’ evalwazzjoni inkwistjoni – Żamma tal-interess ġuridiku
(Karta tad-Drittijiet Fundamentali tal-Unjoni Ewropea, Artikolu 47; Regolamenti tal-Persunal, Artikoli 43, 90 u 91)
2.      Rikorsi tal-uffiċjali – Sentenza ta’ annullament – Effetti – Obbligu li jiġu adottati miżuri ta’ eżekuzzjoni – Annullament ta rapport ta’ evalwazzjoni – Assenza ta’ riferiment lill-Kumitat Konġunt tal-Evalwazzjonijiet fir-redazzjoni tar-rapport il-ġdid minħabba allegati diffikultajiet marbuta mal-kostituzzjoni tal-imsemmi kumitat – Ksur tal-forom proċedurali sostanzjali – Annullament
(Artikolu 266 TFUE; Regolamenti tal-Persunal, Artikolu 43)
3.      Uffiċjali – Evalwazzjoni – Kumitat Konġunt tal-Evalwazzjonijiet – Kompożizzjoni – Neċessità għall-membri li jkollhom esperjenza fil-qasam tal-ilmenti interni – Assenza
(Regolamenti tal-Persunal, Artikolu 43)
4.      Rikorsi tal-uffiċjali – Sentenza ta’ annullament – Effetti – Obbligu li jiġu adottati miżuri ta’ eżekuzzjoni – Terminu raġonevoli – Redazzjoni ta’ rapport ta’ evalwazzjoni ġdid – Kriterji ta’ evalwazzjoni – Nuqqas ta’ osservanza tat-termini ffissati minn dispożizzjonijiet interni – Ksur tad-drittijiet tad-difiża – Annullament tar-rapport
(Artikolu 266 TFUE; Karta tad-Drittijiet Fundamentali tal-Unjoni Ewropea, Artikolu 41(1); Regolamenti tal-Persunal, Artikolu 43; Regolamenti tal-Ombudsman Ewropew, Artikolu 2(6))
1.       F’dak li jirrigwarda l-interess ta’ uffiċjal jew ta’ ex uffiċjal li jitlob l-annullament ta’ rapport ta’ evalwazzjoni, dan ir-rapport jaffettwa bħala prinċipju l-interess ta’ persuna evalwata biss sal-waqfien definittiv tal-funzjonijiet tagħha u, wara dan il-waqfien, il-persuna interessata ma għandhiex iktar interess tressaq rikors kontra dan ir-rapport, ħlief jekk turi l-eżistenza ta’ ċirkustanza partikolari li tiġġustifika interess personali u attwali li tikseb l-annullament tiegħu.
Meta r-rikors ta’ ex uffiċjal ifittex li jikkontesta l-eżekuzzjoni allegatament żbaljata ta’ sentenza mogħtija wara l-irtirar tiegħu, li bih il-qorti tal-Unjoni tkun annullat rapport ta’ evalwazzjoni kkontestat meta kien għadu fis-servizz attiv, kull rifjut li jiġi rrikonoxxut lilu interess li jitlob l-annullament tar-rapport ta’ evalwazzjoni l-ġdid jikser id-dritt tiegħu għall-eżekuzzjoni korretta tas-sentenza ta’ annullament u, b’dan, id-dritt tiegħu għal protezzjoni ġudizzjarja effettiva. Barra minn hekk, sa fejn ir-rikorrent jitlob kumpens għad-dannu morali subit minħabba d-dewmien ta’ sitt snin u tliet xhur sabiex jikseb rapport ġdid b’eżekuzzjoni tal-imsemmija sentenza, għandu jiġi kkonstatat li kellu jaffaċċja dewmien kunsiderevoli li seta’ kkawżalu preġudizzju. F’dawn iċ-ċirkustanzi, hemm ċirkustanza partikolari li tiġġustifika interess personali u attwali li jikseb l-annullament tar-rapport il-ġdid.
(ara l-punti 59 u 62 sa 64)
Referenza:
Il-Qorti tal-Prim’Istanza: digriet N vs Il-Kummissjoni, T‑97/94, EU:T:1998:270, punt 26, u sentenza Dionyssopoulou vs Il-Kunsill, T‑105/03, EU:T:2005:189, punt 20
2.      Fil-kuntest tas-sistema ta’ evalwazzjoni stabbilita mill-Kummissjoni, fid-dawl tal-importanza tad-dritt ta’ kull uffiċjal evalwat li r-rapport tiegħu jiġi evalwat minn kumitat konġunt ikkostitwit għal dan il-għan, ir-rapport ta’ evalwazzjoni ta’ ex uffiċjal stabbilit wara sentenza ta’ annullament tal-qorti tal-Unjoni jkun ivvizzjat bi ksur tal-forom proċedurali sostanzjali, li jippreġudika d-drittijiet tal-persuna interessata u li taffettwa l-validità, fil-każ li fih il-Kumitat Konġunt tal-Evalwazzjonijiet (KKE) lanqas ma jirċievi l-fajl tal-persuna interessata sabiex jaqta’ l-każ fuq il-proċedura ta’ evalwazzjoni u l-kontenut tar-rapport il-ġdid, minħabba li l-Kummissjoni tkun naqset milli tinnomina l-membri tiegħu.
Din il-konklużjoni ma tistax titqiegħed inkwistjoni mill-fatt li l-membri tal-KKE li jkunu ltaqgħu għall-eżerċizzju ta’ evalwazzjoni dwar il-perijodu kopert mir-rapport ta’ evalwazzjoni jkunu mietu jew irtiraw, li l-kostituzzjoni ta’ KKE ad hoc ma tkunx prevista mid-dispożizzjonijiet ġenerali ta’ eżekuzzjoni applikabbli jew li ma jkunx possibbli li jsir użu minn kumitat konġunt ta’ evalwazzjoni, il-kumitat suċċessur tal-KKE. Fil-fatt, sabiex tikkonforma ruħha mal-obbligu tagħha taħt l-Artikolu 266 TFUE, l-istituzzjoni kkonċernata għandha tadotta miżuri konkreti li jkunu jistgħu jeliminaw l-illegalità mwettqa fir-rigward tal-persuna kkonċernata u ma għandhiex teċċepixxi diffikultajiet prattiċi li jkunu jistgħu jimplikaw it-tqegħid tar-rikorrent fis-sitwazzjoni ġuridika li fiha kien jinsab qabel l-adozzjoni tal-att li jkun ġie annullat sabiex tevadi dan l-obbligu.
F’dan ir-rigward, huwa biss sussidjarjament, meta l-eżekuzzjoni ta’ sentenza ta’ annullament tirriżulta partikolarment diffiċli, li d-dmir ta’ premura jimponi fuq il-Kummissjoni li tavża kemm jista’ jkun malajr lir-rikorrent kif ukoll li tibda djalogu miegħu sabiex tasal għal kumpens ekwu tad-dannu li jkun sofra. Dan id-dmir huwa neċessarju a fortiori fil-każ tar-redazzjoni tajba ta’ rapport ta’ evalwazzjoni ta’ ex uffiċjal għal proċedura mwettqa kważi għoxrin sena qabel, liema rapport ma jistax jittieħed inkunsiderazzjoni għal promozzjoni eventwali tar-rikorrent, imma għar-rikostruzzjoni tal-karriera tiegħu, peress li l-proċeduri ta’ promozzjoni li jkunu segwew din il-proċedura ta’ evalwazzjoni u li matulhom ir-rikorrent setgħa jippretendi li jkollu promozzjoni jkunu ngħalqu ħafna żmien ilu.
(ara l-punti 74, 77, 79, 80, 84 u 123)
Referenza:
Il-Qorti tal-Ġustizzja: sentenza Gordon vs Il-Kummissjoni, C‑198/07 P, EU:C:2008:761, punt 72
Il-Qorti tal-Prim’Istanza: sentenzi Meskens vs Il-Parlament, T‑84/91, EU:T:1992:103, punt 78, u C vs Il-Kummissjoni, T‑166/04, EU:T:2007:24, punt 52
It-Tribunal għas-Servizz Pubbliku: sentenza Andres et vs Il-BĊE, F‑15/05, EU:F:2008:81, punt 132, u l-ġurisprudenza ċċitata
3.      Sabiex il-Kumitat Konġunt tal-Evalwazzjonijiet (KKE) ikun jista’ jagħti l-parir tiegħu fuq proċedura ta’ evalwazzjoni bil-konoxxenza tal-fatti, ma huwiex neċessarju li l-membri tiegħu jkunu kisbu esperjenza fid-dawl tan-numru kbir ta’ rikorsi interni, b’mod partikolari sabiex ikunu jistgħu jevalwaw l-ekwità u l-oġġettività tal-proċedura. Sabiex jevalwa l-ekwità u l-oġġettività ta’ proċedura ta’ evalwazzjoni, il-KKE għandu jeżamina l-proċedura ta’ evalwazzjoni segwita għar-redazzjoni tar-rapport inkwistjoni u jqabbilha mal-proċeduri segwiti għar-redazzjoni ta’ rapporti ta’ evalwazzjoni oħra, mingħajr ma huwa neċessarju li dawn tal-aħħar kienu s-suġġett ta’ kontestazzjoni quddiem il-KKE. Barra minn hekk, li wieħed jeżiġi li l-KKE tagħti l-parir tagħha biss jekk tintalab tagħmel hekk ikun qed jillimita d-dritt ta’ kull uffiċjal evalwat li jitlob l-intervent tal-KKE.
(ara l-punt 87)
4.      L-istituzzjoni li minnha joħroġ att annullat mill-qorti tal-Unjoni hija marbuta tieħu l-miżuri li jinkludu l-eżekuzzjoni tas-sentenza ta’ annullament fi żmien raġonevoli. Konsegwentement, istituzzjoni tikser l-Artikolu 266 TFUE u twettaq nuqqas li jista’ jimplika r-responsabbiltà tal-Unjoni meta, fl-assenza ta’ diffikultajiet partikolari ta’ interpretazzjoni tas-sentenza ta’ annullament jew ta’ diffikultajiet prattiċi, hija tonqos milli tadotta miżuri konkreti ta’ eżekuzzjoni ta’ din is-sentenza fi żmien raġonevoli.
Fir-rigward ta’ sentenza ta’ annullament ta’ rapport ta’ evalwazzjoni ta’ ex uffiċjal tal-Kummissjoni, id-dispożizzjonijiet ġenerali ta’ eżekuzzjoni tal-Artikolu 43 tar-Regolamenti tal-Persunal (DEĠ) adottati mill-Kummissjoni jiffissaw termini preċiżi u relattivament qosra għal kull fażi tal-proċedura. F’dan ir-rigward, jekk huwa minnu li kull qbiż ta’ dawn it-termini għandu, bħala prinċipju, jiġi kkontestat lill-amministrazzjoni, jibqa’ l-fatt li qbiż ikkawżat minn ċirkustanzi partikolari jew mill-aġir tardiv tar-rikorrent ma jistax jiġi imputat lill-amministrazzjoni. F’dak li jirrigwarda l-allegat dewmien bit-tressiq ta’ lmenti quddiem l-ombudsman, il-Kummissjoni ma hijiex mistennija tistenna l-eżitu ta’ dawn l-ilmenti. Issa, konformement mal-Artikolu 2(6) tad-Deċiżjoni 94/252, rigward ir-regolamenti u l-kundizzjonijiet ġenerali li jirregolaw it-twettiq tal-obbligi tal-Ombudsman, l-ilmenti sottomessi lill-Ombudsman ma jaffettwawx it-termini għal rikorsi fi proċeduri amministrattivi jew ġudizzjarji. Għaldaqstant, din il-proċedura ma kienet tinterrompi bl-ebda mod l-iżvolġiment ta’ proċedura ta’ evalwazzjoni.
Il-ksur tal-prinċipju ta’ osservanza ta’ żmien raġonevoli ma jiġġustifikax, bħala regola ġenerali, l-annullament tad-deċiżjoni meħuda fi tmiem proċedura amministrattiva, u huwa biss meta l-qbiż eċċessiv taż-żmien ikun jista’ jkollu effett fuq il-kontenut stess tad-deċiżjoni adottata fi tmiem il-proċedura amministrattiva li n-nuqqas ta’ osservanza tal-prinċipju ta’ żmien raġonevoli jaffettwa l-validità tal-proċedura amministrattiva. Dan jista’ jseħħ meta l-qbiż eċċessiv tat-terminu jaffettwa l-kapaċità tal-persuni kkonċernati li jiddefendu lilhom infushom effettivament. In-nuqqas ta’ osservanza tat-termini previsti mid-DEĠ meta l-persuna interessata tressaq talba lill-KKE fil-kuntest tar-redazzjoni ta’ rapport ta’ evalwazzjoni b’eżekuzzjoni ta’ sentenza ta’ annullament jaffettwa l-kapaċità tagħha li tinvoka d-drittijiet taħt ir-Regolamenti tal-Persunal u d-dritt tagħha li r-rapport ta’ evalwazzjoni l-ġdid jiġi eżaminat skont ir-regoli li l-istituzzjoni tkun hija stess imponiet fuqha nnifisha.
(ara l-punti 94, 98, 107, 111 u 112)
Referenza:
Il-Qorti tal-Prim’Istanza: sentenza Huygens vs Il-Kummissjoni, T‑281/01, EU:T:2004:207, punt 67
It-Tribunal għas-Servizz Pubbliku: sentenzi C u F vs Il-Kummissjoni, F‑44/06 u F‑94/06, EU:F:2007:66, punti 60 u 63 sa 67, u AE vs Il-Kummissjoni, F‑79/09, EU:F:2010:99, punt 100